Dobbelt op på USB-C stik i ny Apple-oplader

Træt af, al der skal to strømforsyninger til, hvis du vil oplade to Apple-enheder om natten? Det er virkeligheden, med mindre man har kastet sig over en tredjepartsløsning. Men nu er der måske hjælp at hente; ifølge et supportdokument bages der på en officiel Apple-oplader med to USB-C udgange.

Det er websitet 9to5Mac, der har haft fingre i dokumentet, som Apple hurtigt fjernede igen. I dokumentet skrev Apple:

“Brug Apples 35W Dual USB-C-port strømadapter og et USB-C-kabel (medfølger ikke) til at oplade din enhed. Tilslut et USB-C-kabel til en af portene på strømadapteren, træk de elektriske stifter ud (om nødvendigt), og sæt derefter strømadapteren godt fast i stikkontakten. Sørg for, at stikkontakten er let tilgængelig for frakobling. Tilslut den anden ende af kablet til din enhed.”

En ekstra USB-C udgang lyder måske ikke som det vilde. Men det vil faktisk være første gang, Apple laver nogen for for strømforsyning med mere end en udgang.

Der er dog ikke nogen garanti for, at den nye Apple-oplader nogen sinde ser dagens lys. Det kan være et projekt, der er skrottet igen.

I disse tider med fokus på e-affald, hvor mange producenter – inklusive Apple – sælger strømforsyninger som tilbehør, vil det dog give ganske god mening.

Med 35W vil man kunne oplade eksempelvis iPhone 13 Pro Max, der kan lynoplades med op til 27W, og et Apple Watch på samme tid.

Dobbelt op på USB-C stik i ny Apple-oplader